Vierde verdagte vas na moord op polisiemanArgieffoto Foto: SAPD, Facebook Brig. Hangwani Mulaudzi, woordvoerder van die polisie, sê ‘n 18-jarige verdagte is vroeg Sondagoggend in verband met die moord op lt. Yezindaba Shikati in hegtenis geneem. Die verdagte sal binnekort in die Ritavi-landdroshof verskyn. Shikati (54) is op 29 Junie doodgeskiet nadat hy en ‘n kollega reageer het op ‘n klagte by ‘n kroeg in Patanage. Die beamptes se dienspistole is gesteel. Drie verdagtes is kort na die moord in hegtenis geneem en het reeds in die hof verskyn. Die polisie het op die twee gesteelde dienspistole, nog twee wapens en ammunisie beslag gelê tydens die arrestasies. Teffe Malangana (23), Lazarus Moseamedi (25) en David Malatjie (33) staan tereg op aanklagte van moord, gewapende roof en die besit van ongelisensieerde vuurwapens. Hulle is in aanhouding en sal na verwagting Vrydag weer in die hof verskyn.